FI Euroopan unionin virallinen lehti C 324/31

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 324/13)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”BATATA DOCE DE ALJEZUR”

EY-nro: PT-PGI-0005-0517-03.01.2005

SAN ( ) SMM ( X )

Tämä yhteenveto eritelmän pääkohdista on laadittu ainoastaan tiedotustarkoituksiin.

1. Jäsenvaltion toimivaltainen viranomainen:

Nimi: Gabinete de Planeamento e Políticas Osoite: Rua Padre António Vieira n.o 1 P-1099-073 Lisboa Puhelin: (351) 213 819 300 Faksi: (351) 213 876 635 Sähköposti: gpp@gpp.pt

2. Ryhmittymä:

Nimi: Associação de Produtores de Batata Doce de Aljezur Osoite: Largo 1o de Maio n.o 3 Puhelin: (351) 282 990 010 Faksi: (351) 282 990 011 Sähköposti: rogerio.rosa@cm-aliezur.pt Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6 — Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Batata doce de Aljezur”

4.2 Kuvaus:

Batata doce de Aljezur on Convolvulaceas-heimoon kuuluvan Ipomoea batatas L. (synonyymi Batatas edulis) -lajiin kuuluvan kasvin Lira-lajikkeen suurikokoiseksi kehittynyt juurimukula. Se on pitkänomaisen päärynän muotoinen, kuori on väriltään purppuranpunainen tai kellertävän ruskea ja malto keltainen. Koko vaihtelee 8,5 × 4,0 senttimetristä 16,5 × 7,1 senttimetriin ja paino 50 grammasta 450 grammaan. Maku on makea ja rakenne tuskin lainkaan kuitumainen. Raakana nautittuna maku muistuttaa kastanjaa.

4.3 Maantieteellinen alue:

Batata doce de Aljezurin viljelyn erityisvaatimusten, perinteisesti käytetyn lajikkeen, vaadittavien maaperä- ja ilmasto-olosuhteiden sekä paikallisen väestön erityisosaamisen perusteella maantieteellinen tuotanto-, käsittely- ja pakkausalue rajoittuu Aljezurin kuntaan Faron läänissä sekä S. Teotóneon, S. Salvadorin, Zambujeira do Marin, Longueira-Almograven ja Vila Nova de Milfontesin piireihin Bejan lääniin kuuluvassa Odemiran kunnassa.

4.4 Alkuperätodisteet:

Alkuperäalueeseensa sidoksissa olevien tuotteen omien erityisominaisuuksien lisäksi on otettu käyttöön jäljitettävyysjärjestelmä. Tuotantotilojen sekä käsittelystä ja pakkaamisesta vastaavien laitosten on sijaittava määritellyllä maantieteellisellä alueella, ja niillä on oltava tuottajaryhmittymän valvontaelimen lausunnon perusteella antama hyväksyntä. Koko tuotantoketjua tilalta myyntipisteisiin valvotaan sen varmistamiseksi, että vaadittuja viljelykäytäntöjä ja käsittely- ja pakkausmenetelmiä noudatetaan. SMM-tunnuksen käyttö sallitaan ainoastaan sellaisille tuotteille, joilla on vaaditut ominaisuudet ja joiden tuotantoprosessia on valvottu. Numeroidun varmennusmerkin ansiosta voidaan varmistaa aukottomasti tuotteen jäljitettävyys kaikissa vaiheissa. Alkuperä voidaan todeta missä tahansa tuotantoketjun vaiheessa.

4.5 Tuotantomenetelmä:

Pintamaa käännetään, äestetään ja lannoitetaan orgaanisesti. Taimitarha perustetaan helmikuussa istuttamalla mukulat 10–15 senttimetrin syvyyteen 50 × 60 senttimetrin välein. Siirto lopulliselle viljelypaikalle tapahtuu huhti-toukokuussa istuttamalla varreltaan 25 senttimetrin pituiset taimet 20 × 65 senttimetrin välein, minkä jälkeen ne kastellaan kevyesti. Rikkakasvien torjunta tehdään kuokkimalla. Parhaassa tapauksessa kastelua ei tarvita lainkaan. Viljely jatkuu noin neljä kuukautta, ja sadonkorjuu tapahtuu suurimmaksi osaksi lokakuussa, kun mukulat ovat kypsyneet eikä maaperä ole liian märkää. Maasta nostettujen bataattien annetaan levätä maalla noin kahdeksan päivän ajan viiltojen ja muiden pintavikojen umpeutumiseksi ja arpeutumiseksi. Sen jälkeen ne puhdistetaan poistamalla ylimääräinen multa ja muut epäpuhtaudet. Varastointi tapahtuu ilmastoiduissa viileissä tiloissa, joiden keskimääräinen lämpötila on 13–14 celsiusastetta. Lajittelu ja pakkaaminen alkuperäalueella on luonnollisesti perusteltua tuotantokustannusten säästämiseksi ja tuotteiden laadunvalvonnan ja jäljitettävyyden tehostamiseksi, mutta ennen kaikkea siitä syystä, että kyseessä on erittäin kosketus- ja kuljetusarka tuote, johon muodostuu helposti kuollutta solukkoa, mikä puolestaan on haitallista sekä säilyvyyden että tuotteen laadun ja imagon kannalta.

4.6 Yhteys maantieteelliseen alkuperään:

Arabit perustivat Aljezurin 900-luvulla, ja vuonna se 1249 vallattiin maureilta. Tarinan mukaan (huolimatta ajallisesta ristiriidasta suhteessa bataatin tosiasialliseen saapumiseen Eurooppaan) suurmestari Dom Paio Peres Correian johtamat Santiagon ritarit nauttivat ennen jokaista tärkeää taistelua lisäravintona bataatista valmistettua ”voimajuomaa” (poção). Hyökkäyksen rajuus ja Aljezurin linnan valtauksen nopeus hämmensi maurit niin, etteivät he pystyneet reagoimaan mitenkään näin raivoisan vastuksen edessä. Valloitus tapahtui vuonna 1249, ja loisteliaaseen voittoon auttanut voimajuoma oli tarinan mukaan yksinkertaisesti bataateista valmistettua pataruokaa (feijoada de batata doce de Aljezur). Tarinan todenperäisyydestä riippumatta lajin viljely alkoi Aljezurissa jo ammoin, ja se todistaa bataatin vahvasta perinteestä alueella ja sen asemasta paikallisväestön ruokavaliossa. Fysikaaliset, kemialliset ja aistinvaraiset ominaisuudet johtuvat viljelijöiden käyttämistä viljelymenetelmistä sekä alueen luonnonolosuhteista, kuten maaperästä, joka muodostuu hiekkadyyneistä ja savensekaisesta maasta, ja meren läheisyydessä, Mira-joen valuma-alueella sijaitsevalla kapealla maakaistaleella vallitsevasta selkeästi valtamerellisestä ilmastosta. Nämä olosuhteet vallitsevat yksinomaan määritellyllä tuotantoalueella, ja jo aivan sen lähialueilla niin ilmasto kuin maaperän laatukin on selvästi erilainen. Aljezurin maine liittyy olennaisesti bataattiin, mistä ovat osoituksena tuotteen hinta markkinoilla, yritykset anastaa nimitys tai käyttää sitä väärin, lukuisat kirjallisuusviittaukset ja tuotteelle omistetut tapahtumat. Batata doce de Aljezurin maine ei ole uusi sattumalta syntynyt muoti-ilmiö. Lajin viljely on sopeutunut täydellisesti kyseisen alueen luonnonolosuhteisiin ja juontaa juurensa syvältä paikallisesta perinteestä aikojen takaa. Se on säilynyt tähän päivään asti, koska kuluttajat tunnustavat näiden bataattien ainutlaatuiset ominaisuudet (makeus, pehmeys ja vähäinen kuitumaisuus) ja asettavat etusijalle nimenomaan Aljezurin alueella tuotetut Lira-lajikkeen bataatit missä tahansa muualla tuotettuihin bataatteihin verrattuna.

4.7 Valvontaelin:

Nimi: AP AG AL — Associação para os Produtos Agro — Alimentares Tradicionais Certificados do Algarve Osoite: Rua Mouzinho de Albuquerque, n.o 1A r/c P-8000-397 Faro Puhelin: (351) 289 804 532 Faksi: (351) 289 804 533 Sähköposti: Dora.guerreiro@clix.pt Apagal on hyväksytty standardin 45011:2001 vaatimukset täyttäväksi.

4.8 Merkinnät:

Päällysmerkinnöissä on oltava maininta ”Batata doce de Aljezur — Indicação Geográfica Protegida”, vasataava yhteisön tunnus (rekisterin mukaan) sekä jäljempänä esitetyn mallin mukainen tuotteen logo.

Edellä mainittujen lisäksi ja riippumatta kaupallisesta tarjontamuodosta vaaditaan aina yksityisen valvontaelimen varmennusmerkki.

Tuottajan nimeä tai toiminimeä ja osoitetta ei saa korvata minkään muun tahon nimellä ja osoitteella, vaikka kyseinen taho vastaisikin tuotteesta tai sen kaupan pitämisestä. SMM-myyntinimitykseen ”Batata doce de Aljezur — IGP” ei saa liittää muita mainintoja tai merkintöjä, kuten jakelijoiden tuotemerkkejä tai muita vastaavia.

(1) EUVL L 93, 31.3.2006, s. 12.